CELEX: 62019TN0306
Language: sk
Date: 2019-05-17 00:00:00
Title: Vec T-306/19: Žaloba podaná 17. mája 2019 — Graanhandel P. van Schelven/Komisia

19.8.2019   
            
            
               SK
            
            
               Úradný vestník Európskej únie
            
            
               C 280/42
            
         
      Žaloba podaná 17. mája 2019 — Graanhandel P. van Schelven/Komisia
      (Vec T-306/19)
      (2019/C 280/58)
      Jazyk konania: angličtina
      
         Účastníci konania
      
      
         Žalobkyňa: Graanhandel P. van Schelven BV (Nieuwe Tongue, Holandsko) (v zastúpení: C. Almeida, lawyer)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil článok 1 ods. 3 vykonávacieho nariadenia Komisie (EÚ) 2019/446, (1)
                  
               
            
                  —
               
               
                  nariadil žalovanej predložiť všetky relevantné dokumenty, ktoré viedli k prijatiu nariadenia (EÚ) 2019/446.
               
            
         Dôvody a hlavné tvrdenia
      
      Na podporu svojej žaloby uvádza žalobkyňa päť žalobných dôvodov.
      
                  1.
               
               
                  Prvý žalobný dôvod je založený na tom, že skutočnosť, že Komisia stiahla poverenie „Control Union Certifications“ (ďalej len „CUC“) ako certifikačného orgánu EÚ pre ekologické výrobky je zjavne neoprávnené, keďže vychádza z nesprávnych skutočností.
               
            
                  2.
               
               
                  Druhý žalobný dôvod je založený na tom, že bolo porušené subjektívne právo žalobkyne na ochranu pred neoprávneným odňatím poverenia certifikačných orgánov vykonávať kontroly ekologickej výroby podľa pravidiel EÚ v tretích krajinách. Nebol chránený jej záujem ako účastníka hospodárskej súťaže na trhu s ekologickými výrobkami.
               
            
                  3.
               
               
                  Tretí žalobný dôvod je založený na tom, že odňatie poverenia CUC ako certifikačného orgánu EÚ bolo počas celého desaťročia prekážkou dovozu ekologických výrobkov v obchodných vzťahoch a práva žalobkyne ako dovozcu boli priamo ovplyvnené. Táto priama súvislosť vychádza z napadnutého nariadenia, keďže žalobkyňa vo svojom postavení dovozcu bola držiteľom certifikátu o inšpekcii vydanom zo strany CUC, ktorý ju oprávňoval na vstup na trh s ekologickými potravinami a krmivom v rámci EÚ. CUC je orgánom pre ekologickú certifikáciu fariem v oblasti čierneho mora, od ktorého hlavný dodávateľ žalobkyne získava ekologické výrobky.
               
            
                  4.
               
               
                  Štvrtý žalobný dôvod je založený na tom, že Komisia porušila právo žalobkyne na to, aby došlo len k nevyhnutnému zásahu do jej obchodnej činnosti, ako aj základnú zásadu jej vlastníckeho práva a jej slobodu podnikania.
               
            
                  5.
               
               
                  Piaty žalobný dôvod je spojený s druhým tvrdením žalobkyne, ktorým požaduje prístup k dokumentom Komisie a zároveň tvrdí, že má právo na všeobecný prístup zaručený právom Únie a založený na zásade spravodlivého procesu a práve byť vypočutý, ktoré sú zakotvené v rozhodujúcich dokumentoch z oblasti ochrany ľudských práv.
               
            
         (1)  Vykonávacie nariadenie Komisie (EÚ) 2019/446 z 19. marca 2019, ktorým sa mení a opravuje nariadenie (ES) č. 1235/2008, ktorým sa ustanovujú podrobné pravidlá vykonávania nariadenia Rady (ES) č. 834/2007, pokiaľ ide o opatrenia týkajúce sa dovozu ekologických produktov z tretích krajín (Ú. v. EÚ L 77, 2019, s. 67).